Deur Francois Williams, Bloomberg en Reuters 03 Desember 2018 11:15
’n Aardgastenkskip word met vloeibare aardgas in die Ras Laffan-hawe in Katar gevul. Katar het Maandag aangekondig dat hy die Organisasie van Petroleumuitvoerlande gaan verlaat.
Oliepryse het Maandag met 5% gestyg in reaksie op die ooreenkoms tussen Amerika en China om hoër Amerikaanse invoertariewe teen $200 miljard se Chinese produkte eers op die lange baan geskuif word.
Verder het die Kanadese provinsie Alberta besluit om olieproduksie met 325 000 vate per dag te sny, en Rusland en Saoedi-Arabië het die naweek ooreengekom om nouer saam te werk om olieproduksie te sny sodat die pryse kan herstel. Dit het die optimisme laat opvlam dat die Organisasie van Petroleumuitvoerlande (Opul) vandeesweek op sy vergadering in Wene, Oostenryk, ’n meer formele ooreenkoms oor produksieperke kan bereik.
Skerpste stygings en dalings sedert 2008
Die verlaging van R1,84 per liter in petrolpryse Woensdag is die grootste verlaging die afgelope dekade.
Die vorige groot verlaging was presies tien jaar gelede in Desember 2008 toe 95-oktaan petrol in Gauteng met R1,61 tot R7,35 per liter verlaag is.
’n Ander groot verlaging was in Januarie 2015 toe petrol met R1,23 per liter tot R11,29 verlaag is
Die skerpste verhoging nog was in April 2015 toe die prys met R1,62 van R11,27 tot R12,89 verhoog is.
Brent ruoliepryse in Londen was Maandag 4,59% hoër op $62,19 per vat. Dit het die afgelope maand stelselmatig van meer as $70 per vat tot onder $60 gedaal.
Al wat die oliepryse effens laat retireer het, was Katar se verrassende aankondiging dat hy hom aan Opul wil onttrek om op aardgas te fokus.
Alberta is die grootste olieproduserende provinsie in Kanada, en sy besluit om produksie te sny het kommer laat kwyn dat ’n ooraanbod van olie ’n demper op oliepryse hou. Die hoeveelheid olie wat Alberta minder sal produseer is gelyk aan die totale produksie van Opul se drie kleinste lidlande – Gaboen, die Republiek van die Kongo en Ekwatoriaal-Guinee.
Katar se energieminister het op sy beurt gesê Katar gaan in Januarie die Opul-oliekartel verlaat. Katar het in Oktober minder as 2% van Opul se totale olieproduksie gelewer.
Petrolpryse word Woensdag in Suid-Afrika met R1,84 per liter verlaag. Maar as oliepryse herstel, kan pryse in die begin van 2019 weer styg.
Meer oor: Opul | Ruolie | Rand | Petrolprys
Brandstof só goedkoper met nuwe formule
Komaan, regering, ons het dié R2 per liter broodnodig